****

**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL KLAIPĖDOS MIESTO SPORTO TARYBOS PRIE KLAIPĖDOS MIESTO SAVIVALDYBĖS TARYBOS NUOSTATŲ PATVIRTINIMO**

2011 m. gegužės 26 d. Nr. T2-156

Klaipėda

Vadovaudamasi Lietuvos Respublikos vietos savivaldos [statymo (Žin., 1994, Nr. [55-1049](https://www.e-tar.lt/portal/lt/legalAct/TAR.D0CD0966D67F); 2008, Nr. [113-4290](https://www.e-tar.lt/portal/lt/legalAct/TAR.CF599A1A6DD5)) 16 straipsnio 2 dalies 6 punktu, 18 straipsnio 1 dalimi, Lietuvos Respublikos viešojo administravimo įstatymo (Žin., 1999, Nr. [60-1945](https://www.e-tar.lt/portal/lt/legalAct/TAR.0BDFFD850A66); 2006, Nr. 77-2975; 2009, Nr. [75-3062](https://www.e-tar.lt/portal/lt/legalAct/TAR.824337E8EC19); 2011, Nr. [4-125](https://www.e-tar.lt/portal/lt/legalAct/TAR.12F91D407591)) 7 straipsniu, Klaipėdos miesto savivaldybės taryba n u s p r e n d ž i a:

1. Patvirtinti Klaipėdos miesto sporto tarybos prie Klaipėdos miesto savivaldybės tarybos nuostatus (pridedama).

2. Pripažinti netekusiu galios Klaipėdos miesto savivaldybės tarybos 2009 m. lapkričio 26 d. sprendimo Nr. T2-398 „Dėl Klaipėdos miesto sporto tarybos prie Klaipėdos miesto savivaldybės tarybos nuostatų patvirtinimo“ 1 punktą.

3. Skelbti apie šį sprendimą vietinėje spaudoje ir visą sprendimo tekstą - Klaipėdos miesto savivaldybės interneto tinklalapyje.

Savivaldybės meras Vytautas Grubliauskas

PATVIRTINTA

Klaipėdos miesto savivaldybės tarybos

2011 m. gegužės 26 d. sprendimu Nr. T2-156

**KLAIPĖDOS MIESTO SPORTO TARYBOS PRIE KLAIPĖDOS MIESTO SAVIVALDYBĖS TARYBOS NUOSTATAI**

**I. BENDROJI DALIS**

1. Klaipėdos miesto sporto tarybos prie miesto savivaldybės tarybos (toliau - Sporto taryba) nuostatai reglamentuoja jos veiklos tikslus, uždavinius, funkcijas, teises bei pareigas ir darbo organizavimą.

2. Sporto taryba yra visuomeninė patariančioji institucija, atstovaujanti visuomenės interesams, vykdanti konsultavimo funkcijas formuojant strateginius ir praktinius miesto sporto klausimus bei įgyvendinant sporto politiką Klaipėdos mieste.

3. Sporto taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Europos sporto chartija, šiais nuostatais ir kitais norminiais teisės aktais.

4. Sporto tarybos veikla grindžiama teisėtumo, demokratiškumo, viešumo, teisingumo principais.

5. Sporto tarybos išvados ir pasiūlymai yra rekomendacinio pobūdžio. Jie teikiami Klaipėdos miesto savivaldybės tarybai bei Klaipėdos miesto savivaldybės administracijos kūno kultūrą ir sportą kuruojančioms struktūroms.

6. Sporto tarybos nuostatus tvirtina ir keičia Klaipėdos miesto savivaldybės taryba.

**II. UŽDAVINIAI IR FUNKCIJOS**

7. Sporto tarybos tikslas - padėti formuoti ir įgyvendinti Klaipėdos miesto savivaldybės kūno kultūros ir sporto politiką.

8. Sporto tarybos pagrindinis uždavinys - padėti įgyvendinti Klaipėdos miesto savivaldybės strateginį veiklos planą ir Kūno kultūros ir sporto plėtros programą.

9. Sporto taryba, įgyvendindama šį uždavinį, atlieka šias funkcijas:

9.1. teikia pasiūlymus ir išvadas Klaipėdos miesto savivaldybės administracijos Ugdymo ir kultūros departamento Sporto ir kūno kultūros skyriui (toliau - Sporto ir kūno kultūros skyrius) bei Klaipėdos miesto savivaldybės tarybos komitetui, kuruojančiam kūno kultūrą ir sportą:

9.1.1. dėl mieste vykdomų tarptautinių sporto renginių, akcijų „Sportas visiems“, festivalių, sporto šakų varžybų kokybės, finansavimo bei optimizavimo;

9.1.2. dėl miesto biudžetinių bei viešųjų sporto įstaigų, kurių steigėja ar dalininkė yra Klaipėdos miesto savivaldybė, veiklos optimizavimo;

9.1.3. dėl sporto klubų, federacijų, asociacijų ar sąjungų pateiktų paraiškų (projektų) dalinio finansavimo bei veiklos programų priskyrimo Kūno kultūros ir sporto plėtros programos priemonėms (klubai, atstovaujantys Klaipėdai, judėjimą „Sportas visiems“ plėtojančios sporto organizacijos ir t. t.);

9.1.4. dėl kasmetinio sporto šakų veiklos monitoringo, paskirstymo ar perskirstymo į strategines (prioritetines) ir kitas grupes;

9.1.5. dėl sporto šakų (klubų), įvairiomis formomis gaunančių Klaipėdos miesto savivaldybės dalinį finansavimą veiklos programoms vykdyti, metinių (sezono) veiklos ataskaitų;

9.2. vykdo kitas funkcijas sprendžiant Klaipėdos miesto savivaldybės kūno kultūros ir sporto klausimus.

**III. SPORTO TARYBOS TEISĖS IR PAREIGOS**

10. Sporto taryba turi teisę:

10.1. nustatyta tvarka gauti reikiamą informaciją ir dokumentus kūno kultūros ir sporto plėtros klausimais iš sporto organizacijų, savivaldos institucijų;

10.2. priimtus nutarimus rekomenduoti vykdyti sporto šakų nevyriausybinėms organizacijoms bei Klaipėdos miesto savivaldybės įstaigoms, įgyvendinančioms kūno kultūros ir sporto programas;

10.3. kviesti į posėdžius visų sporto organizacijų (federacijų, klubų, biudžetinių sporto įstaigų ir kt.) bei kitų suinteresuotų institucijų (Klaipėdos universiteto, žurnalistų sąjungos, Klaipėdos miesto savivaldybės tarybos komitetų, kuruojančių sporto ir kūno kultūros klausimus ir kt.) atstovus, taip pat sportininkus ir trenerius.

11. Sporto taryba už savo veiklą kasmet atsiskaito Klaipėdos miesto savivaldybės tarybai.

**IV. SPORTO TARYBOS SUDĖTIS IR VEIKLOS ORGANIZAVIMAS**

12. Sporto tarybą, sudarytą iš 19 (devyniolikos) narių, tvirtina Klaipėdos miesto savivaldybės taryba savo kadencijos laikotarpiui.

13. Sporto tarybai atstovus siūlo:

13.1. patvirtintų prioritetinio vystymo sporto šakų grupės atstovai - 6 narius;

13.2. nedidelės plėtros bei laisvalaikio (rekreacijos) sporto šakų grupės - 6 narius (po tris iš kiekvienos grupės);

13.3. Sporto ir kūno kultūros. Švietimo ir Sveikatos apsaugos skyriai - po 1 atstovą;

13.4. Klaipėdos universitetas - 1 atstovą;

13.5. Žurnalistų sąjunga - 1 sporto žurnalistą;

13.6. Klaipėdos miesto savivaldybės tarybos Ugdymo ir jaunimo reikalų komitetas bei komitetas, kuruojantis sporto ir kūno kultūros klausimus, - po 1 atstovą.

14. Sporto tarybos darbe be balsavimo teisės dalyvauja Sporto ir kūno kultūros skyriaus darbuotojai, kuriems gali būti suteikta galimybė pasisakyti ar paklausti.

15. Klaipėdos miesto savivaldybės taryba nustato Sporto tarybos narių skaičių ir mero teikimu skiria Sporto tarybos pirmininką.

16. Sporto tarybos pirmininko pavaduotojas renkamas iš Sporto tarybos narių balsų dauguma. Pavaduotojo kandidatūrą siūlo pirmininkas, taip pat jis gali siūlyti atleisti pirmininko pavaduotoją iš pareigų.

17. Sporto taryba iš savo narių išsirenka sekretorių.

18. Pirmininkas inicijuoja ir pirmininkauja Sporto tarybos posėdžiams, o jo nesant šias pareigas atlieka pavaduotojas.

19. Esant būtinybei Sporto tarybos posėdžius gali inicijuoti Sporto ir kūno kultūros skyrius.

20. Sporto taryba iš savo narių gali sudaryti darbo grupes atskiroms problemoms nagrinėti.

21. Kiekvienas Sporto tarybos narys turi teisę siūlyti klausimus posėdžiui, apie tai informuodamas pirmininką.

22. Sporto tarybos posėdžiai vyksta ne rečiau kaip vieną kartą per ketvirtį. Neeilinis posėdis gali būti sukviestas ne mažiau kaip 10 Sporto tarybos narių pageidavimu.

23. Posėdžiai yra atviri ir skelbiami žiniasklaidos priemonėse.

24. Sporto tarybos sekretorius, prieš organizuodamas posėdį, surenka informaciją apie Sporto tarybos narių galimybę dalyvauti posėdyje.

25. Sporto tarybos posėdžiai yra teisėti, jei juose dalyvauja ne mažiau kaip 10 narių.

26. Sporto tarybos nutarimai yra teisėti, jei jiems paprasta balsų dauguma pritaria posėdyje dalyvavę Sporto tarybos nariai. Balsams pasiskirsčius po lygiai, posėdžio pirmininko balsas yra lemiamas.

27. Sporto tarybos posėdžių ir nutarimų protokolus pasirašo pirmininkas ir sekretorius.

28. Vadovaudamasis šiais nuostatais bei įgaliotas Sporto tarybos nutarimais, pirmininkas atstovauja Sporto tarybai valstybinėse ir nevalstybinėse institucijose. įstaigose ir organizacijose.

29. Sporto tarybos nario įgaliojimai pasibaigia:

29.1. jeigu nutrūksta jo atstovavimo ar darbo santykiai atstovaujamoje įstaigoje ar organizacijoje;

29.2. Sporto tarybai ar Klaipėdos miesto savivaldybės tarybai pareiškus nepasitikėjimą.

30. Naują narį į laisvą vietą siūlo ta organizacija, kuriai atstovavo atsistatydinęs Sporto tarybos narys.

31. Sporto tarybos narys, per kalendorinius metus nedalyvavęs daugiau kaip pusėje posėdžių, yra siūlomas išbraukti iš narių sąrašo. Į jo vietą naują kandidatūrą siūlo ta sporto šakų grupė ar institucija, kuriai atstovavo atstatydintas narys.

**V. BAIGIAMOSIOS NUOSTATOS**

32. Sporto tarybos veiklos dokumentai (posėdžių protokolai, susirašinėjimo medžiaga, ekspertų išvados ir kita) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

33. Pasikeitus Sporto tarybos sekretoriui, visi dokumentai per 5 darbo dienas perduodami išrinktam naujam Sporto tarybos sekretoriui - surašomas perdavimo ir priėmimo aktas, kuriame nurodomi perduodami dokumentai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_